Broj: 711-I-1062-M-60/20-02-12

Zagreb, 28. srpnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Emila Priskića, zamjenika gradonačelnika Grada Opatije, za davanjem mišljenja Povjerenstva,** na 92. sjednici, održanoj 28. srpnja 2020., daje sljedeće

**MIŠLJENJE**

1. **Na temelju članka 14. stavka 2. ZSSI-a, gradonačelnik ili zamjenik gradonačelnika Grada Opatije može za vrijeme obnašanja navedene dužnosti obavljati funkciju člana Vatrogasnog vijeća ustanove Javna vatrogasna postrojba Opatija koja je proglašena pravnom osobom od posebnog interesa za Općinu Lovran, ako već ne obavlja funkciju člana upravnog vijeća u dvije ustanove od posebnog interesa, ali bez prava na naknadu, osim prava na naknadu putnih i drugih opravdanih troškova.**
2. **Za dopustivost obavljanja navedene funkcije sa stajališta odredbi Zakona o lokalnim izborima koji člankom 89. propisuje da gradonačelnik ili zamjenik gradonačelnika za vrijeme obnašanja dužnosti ne mogu biti član upravnog vijeća ustanove kojoj je jedinica lokalne samouprave osnivač, nadležno je Ministarstvo pravosuđa i uprave.**

Obrazloženje

Zahtjev za davanjem mišljenja Povjerenstva podnio je dužnosnik Emil Priskić, gradonačelnik Grada Opatije. U knjigama ulazne pošte zahtjev je zaprimljen pod poslovnim brojem: 711-U-2498-M-60/20-01-5 20. srpnja 2020., povodom kojeg se vodi predmet broj M-60/20.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je dužnosnik Emil Priskić povodom obnašanja dužnosti gradonačelnika Grada Opatije obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja navodi da je u tijeku imenovanje Vatrogasnog vijeća Javne vatrogasne postrojbe Opatija, osnivači koje su Grad Opatija, općine Lovran, Mošćenička Draga i Matulji. Dužnosnik postavlja pitanje može li gradonačelnik ii zamjenik gradonačelnika Grada Opatije biti imenovan u vatrogasno vijeće kao predstavnik osnivača Javne vatrogasne postrojbe Opatija.

Uvidom u podatke nadležnog sudskog registra Trgovačkog suda u Rijeci utvrđeno je da je pod matičnim brojem subjekta 040151344 upisana ustanova Javna vatrogasna postrojba Opatija (dalje u tekstu: JVP Opatija). Uvidom u Statut JVP Opatija utvrđeno je da su osnivači iste Grad Opatija, Općina Matulji, Općina Lovran i Općina Mošćenička Draga.

Člankom 14. stavkom 1. ZSSI-a propisano je da dužnosnici ne mogu biti članovi upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Stavkom 2. istog članka ZSSI-a propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Prema članku 14. stavku 4. ZSSI-a predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Obzirom da je Odlukom Općinskog vijeća Općine Lovran utvrđeno da je Javna vatrogasna postrojba Opatija ustanova od posebnog interesa za Općinu Lovran, gradonačelnika ili zamjenika gradonačelnika Grada Opatije, koje također u obnašanju navedene dužnosti obvezuju zabrane i ograničenja propisana odredbama ZSSI-a, sa stajališta odredbi ZSSI-a mogu za vrijeme obnašanja navedene dužnosti obavljati funkciju člana Vatrogasnog vijeća navedene ustanove, ukoliko već prethodno nisu članovi upravnog vijeća dviju ustanova od posebnog interesa te bez prava pravo na naknadu u toj ulozi, osim prava na naknadu putnih i drugih opravdanih troškova.

Člankom 89. Zakona o lokalnim izborima („Narodne novine“ broj 144/12. i 121/16.) propisane su nespojive dužnosti s istodobnim obnašanjem dužnosti gradonačelnika ili zamjenika gradonačelnika. Navedenim člankom propisano je da gradonačelnik ili zamjenik gradonačelnika za vrijeme obnašanja dužnosti ne mogu biti član upravnog vijeća ustanove kojoj je jedinica lokalne odnosno područne (regionalne) samouprave osnivač. Za mjerodavno tumačenje odredbi Zakona o lokalnim izborima pa tako i dopustivost obavljanja funkcije člana upravnog vijeća ustanove čiji je osnivač jedinica lokalne samouprave u kojoj dužnosnik obnaša dužnost gradonačelnika ili zamjenika gradonačelnika dužnosnik se upućuje na Ministarstvo pravosuđa i uprave.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Emil Priskić, elektronička dostava
2. Objava na internetskoj stranici Povjerenstva
3. Pismohrana